铜马赋（以铸金象形用求良骏为韵）
纥干俞 (Tang)
昔伏波资越铜之具。皇汉得天马之度。盖以张戎容。程国步。允称其德。怀致远之无疆。既授于师。必命工而新铸。象物惟肖。利人则深。研精以范。酌宪于心。始察形而视骨。遂修火以镕金。焕若中起。昂然四临。望丹阙以就日。俯元墀而择阴。俾夫司仆载驰。别于偫而自仰。倌人匪懈。御于王而审象。疑顾影以权奇。乍含辉而烂朗。由兹而明式遐布。观我而逸材利往。即山为类。且尚其功存。龁草无施。敢劳于惠养。徒想其屹以沛艾。烂兮晶荧。状赤文而呈瑞。方候日于尧庭。超乎独立。的尔殊形。讶骐骥之变态。聿登歌于彼駉。叶以阴德。禀于地灵。列君轩之粹异。咸此骏之仪形。是知法与人共。思众才而膺国用。王惟智周。写宏范而俾营求。矧乎揉其物于精刚。制其器于质良。克绝奔踶。邈无元黄。虽齐力齐毫。用每亏于典礼。逮如龙如鹿。形既造而昭彰。美成式之不替。信改铸之有常。奚绝尘之足比。庶出水而同方者哉。铜为宝兮。固越俗之所摈。马之神也。仰汉庭而未进。猗善相以来归。岂康衢之增骏乎。